እቲ ክስተት ሓድሽ ኣይኮነን፤ ሓደ መድሃኒት ኣብ ሳልሳይ ደረጃ ፈተነ እንተሎን ካብቶም ዝፍተነሎም ዘለው ሰባት ሓደ'ውን ሓሚሙ ሆስፒታል እንተኣትዩ፡ ብኡ ንብኡ እቲ ፈተነ ክቋረጽ ከምዝግበር ይግለጽ። ነጻ ዝኾነ ኣካል ንመስርሕ እቲ ፈተነ ዝኸደሉ ኣገባብ ከም ዝፍትሽ ይግበር፤ እቲ ፈተነ ጨሪሱ ይቋረጽ ማለት ግና ኣይኮነን። ንኮቪድ-19 ክታበት ንምምዕባል ኣብ ዝግበር ጻዕሪ፡ ሰብ ሓሚሙ ፈተነ ደው ከም ዝብል ክግበር እዚ ናይ ፈለማ ኣይኮነን። ኣብ ወርሒ ሚያዝያ ብተመሳሳሊ ሓደ ሰብ ሓሚሙ እቲ ፈተነ ክታበት ከም ዝቋረጽ ተገይሩ ነይሩ። ምንጪ ስእሊ, Reuters እቲ ዜና ምስ ተዘርግሐ፡ ጸረ-ክታበት ዝጉስጉሱ ኣካላት "ነጊርናኩም ኔርና ኢና፤ እቲ ክታበት ይትረፈና፡ ህዝቢ ዓለም ከህልቑ እዩ ድልየቶም" ክብሉ ተሰሚዖም። ኦክስፎርድን ኣስትራዜኔካን ብሓባር ኣብ ዝሃብዎ መግለጺ እዚ ዝግበር ዘሎ ዘተኣማምን ክታበት ንምምዕባል ምዃኑ ሓቢሮም። እቲ ፈተነ ደው ከም ዝብል ምግባሮም ክሳዕ ክንደይ ንጥዕና ናይ ሰባት ቀዳምነት ከም ዝህቡ መርኣያ ምዃኑ ገሊጾም። ነቲ መድሃኒት ንምርካብ ቀሪብና ዶ ኣሎና?
